MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Rådet med henblik på vedtagelse af Europa-Parlamentets og Rådets forslag til forordning om fodertilsætningsstoffer

2002/0073 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Rådet med henblik på vedtagelse af Europa-Parlamentets og Rådets forslag til forordning om fodertilsætningsstoffer

1- SAGSFORLØB

Dato for oversendelse af forslaget til Europa-Parlamentet og Rådet (dokument KOM(2002)153 endelig - 2002/0073 (COD)): // 22. marts 2002

Dato for udtalelse fra Det Europæiske Økonomiske og Sociale Udvalg: // 18. september 2002

Dato for Europa-Parlamentets udtalelse (ved førstebehandlingen): // 21. november 2002

Dato for oversendelse af ændret forslag: // 18. december 2002

Dato for vedtagelse af fælles holdning ved kvalificeret flertal: // 17 marts 2003

2- FORMÅLET MED KOMMISSIONENS FORSLAG

Forslaget sigter mod:

* En forenkling af de eksisterende bestemmelser om proceduren for godkendelse af fodertilsætningsstoffer.

* En klar sondring mellem risikovurdering (Den Europæiske Fødevaresikkerhedsautoritet - EFSA) og risikostyring (Kommissionen og medlemsstaterne).

* Indførelse af bestemmelser om afvikling af anvendelsen af antibiotika som vækstfremmere.

* Fortsat anvendelse af coccidiostatika som fodertilsætningsstoffer og konsolidering af EU-bestemmelserne om fodertilsætningsstoffer.

3- BEMÆRKNINGER TIL DEN FÆLLES HOLDNING

A. Generel bemærkning

Rådets fælles holdning stemmer i store træk overens med Kommissionens og Europa-Parlamentets holdninger, idet den:

- bekræfter de af Kommissionen foreslåede mål og de fleste af de foreslåede foranstaltninger, som støttes af Europa-Parlamentet

- omfatter en lang række ændringsforslag, som Europa-Parlamentet vedtog ved førstebehandlingen.

Især har Rådet fastholdt retsaktens form (forordning) med henblik på konsolidering af eksisterende bestemmelser vedrørende fodertilsætningsstoffer, som stammer fra en række forskellige direktiver. Basisretsakten (direktiv 70/524/EØF), som den skal træde i stedet for, er hidtil blevet ændret gennemgribende fem gange, og bilagene hertil er blevet ændret adskillige gange, hvilket gør det stadigt sværere for de erhvervsdrivende og myndighederne at anvende retsakten.

B. Særlige kommentarer

Rådet fandt det hensigtsmæssigt at indføje en række ændringer, hvoraf mange var foranlediget af Europa-Parlamentets ændringsforslag.

(a) Coccidiostatikas status - inddragelse af histomonostatika - rapport om anvendelse af coccidiostatika og histomonostatika

Rådet indplacerede histomonostatika i samme kategori af fodertilsætningsstoffer som coccidiostatika, som angivet i artikel 6, stk. 1, hvorved disse to grupper fastholdes inden for rammerne af lovgivningen om fodertilsætningsstoffer. For ikke allerede nu at foregribe den fremtidige anvendelse af disse stoffer tilsluttede Rådet sig Europa-Parlamentets opfordring til Kommissionen om at udarbejde en rapport om anvendelsen af coccidiostatika og histomonostatika som fodertilsætningsstoffer inden 1. januar 2008, ledsaget af evt. relevante forslag.

I Kommissionens ændrede forslag var der taget højde for godkendelsen af Europa-Parlamentets ændringsforslag 17 og 31 vedrørende tilføjelsen af histomonostatika og udarbejdelsen af rapporten om anvendelsen af coccidiostatika og histomonostatika. Følgelig er det i overensstemmelse med den fælles holdning til disse spørgsmål.

(b) Forordningens og godkendelsesprocedurens anvendelsesområde

Rådet besluttede at justere adskillige bestemmelser vedrørende forordningens og godkendelsesprocedurens anvendelsesområde, især for så vidt angår de foranstaltninger ansøgeren, Kommissionen og Den Europæiske Fødevaresikkerhedsautoritet skal tage, og de frister de skal overholde (artikel 1, 2, 3, 5, 7, 10 og 14). En del af disse ændringer svarer til de ændringsforslag fra Europa-Parlamentet, som blev godkendt af Kommissionen og indarbejdet i det ændrede forslag (ændringsforslag 12, 16, 19, 21, 25, 32, 37og 38).

Desuden præciseres det i artikel 20, at personer, som ansøger om godkendelse af tilsætningsstoffer, skal bidrage til at afholde de deraf følgende udgifter for EF- referencelaboratoriet og konsortiet af nationale referencelaboratorier skal udføre. Kommissionen støtter dette element i den fælles holdning, selv om det ikke indgår i Europa-Parlamentets ændringsforslag eller er omfattet af Kommissionens ændrede forslag.

(c) Forbedring af gennemskueligheden og sporbarheden - administrativ evaluering

Rådet besluttede at foretage ændringer til et mindre antal bestemmelser for at forbedre tilsætningsstoffernes sporbarhed og lette kommunikationen i godkendelsesproceduren samt offentlighedens adgang til information, især gennem ændring af artikel 13 om gennemskuelighed og artikel 15 om mærkning og emballering. Europa-Parlamentets ændringsforslag 36 og 43 desangående blev godkendt af Kommissionen og indarbejdet i Kommissionens ændrede forslag, som er i overensstemmelse med den fælles holdning.

Den nye artikel 17 (om fortrolighed) og 18 (om administrativt tilsyn med Den Europæiske Fødevaresikkerhedsautoritets beslutninger eller manglende handling) blev indarbejdet i den fælles holdning.

Af hensyn til dyrevelfærdet blev der indsat en ny artikel 19 om databeskyttelse, som indeholder bestemmelser om udveksling af oplysninger for at undgå gentagende toksikologiske forsøg med hvirvelløse dyr.

Kommissionen kan godkende disse elementer i den fælles holdning, selv om de ikke indgik i Kommissionens ændrede forslag.

(d) Mindre udbredte arter - dyrekategorier

Rådet besluttede at indføre mere fleksibilitet i godkendelsesproceduren, navnlig hvad angår udvidelsen til mindre udbredte arter og til yderligere dyrekategorier (artikel 7, stk. 5, og betragtning 14, 15 og 17). Der blev tilføjet særlige betingelser til artikel 19, som vedrører databeskyttelse, når der ansøges om godkendelse for mindre udbredte arter.

Disse ændringer er i overensstemmelse med Europa-Parlamentets ændringsforslag 27 og 44, som blev godkendt af Kommissionen og indarbejdet i Kommissionens ændrede forslag.

(e) Særlige bestemmelser om selskabsdyr

Rådet besluttede at ændre artikel 7, stk. 5, og dennes betragtning 4 for at sikre, at eventuelle særlige bestemmelser for tilsætningsstoffer i foder til selskabsdyr er hensigtsmæssige.

I Kommissionens ændrede forslag er der allerede taget højde for Europa-Parlamentets ændringsforslag 26 vedrørende dette punkt.

(f) Definitioner og almene betingelser

Af hensyn til den juridiske klarhed fandt Rådet det hensigtsmæssigt at tilføje adskillige yderligere definitioner i artikel 2, herunder især en definition af "fodertilsætningsstoffer". Forskellige præciseringer, som er foreslået af Europa-Parlamentet vedrørende blandinger af tilsætningsstoffer (ændringsforslag 12), er blevet indarbejdet i artikel 1 og 3 samt i betragtning 8. Ligeledes er fortegnelsen over grupper af tilsætningsstoffer i bilag I blevet fuldendt. Et nyt bilag IV giver mulighed for at fastlægge anvendelsesbetingelserne for alle fodertilsætningsstoffer.

Kommissionen accepterer denne tilgang.

(g) Ensilageagenser

I artikel 10, stk. 7, tilføjede Rådet, at også ensilageagenser skal være omfattet. Denne udvidelse, som ledsages af en overgangsordning for ensilageagenser, som for tiden markedsføres og anvendes i EU uden godkendelse i henhold til direktiv 70/524/EØF, blev fundet nødvendig for at sikre ensartede regler for anvendelse af ensilageagenser i medlemsstaterne.

Dette punkt i den fælles holdning er i overensstemmelse med Kommissionens ændrede forslag, idet Kommissionen har godkendt ændringsforslag 33.

(h) Afvikling af antibiotika som vækstfremmere

I artikel 11 i den fælles holdning præciseres det, at ethvert antibiotikum ud over coccidiostatika og histomonostatika skal slettes fra registret med virkning fra afviklingsdato, som er angivet i den pågældende artikel. Ved at fastsætte denne dato til den 1. januar 2006 fulgte Rådet Kommissionens forslag og forkastede Europa-Parlamentets ændringsforslag om en anden dato for afviklingen af antibiotiske vækstfremmere (ændringsforslag 35).

4- KONKLUSION

Kommissionen finder, at Rådets ændringsforslag udgør en forbedring af Kommissionens oprindelige forslag og støtter derfor Rådets fælles holdning.